CELEX: 32019D1739
Language: et
Date: 2019-10-16 00:00:00
Title: Komisjoni rakendusotsus (EL) 2019/1739, 16. oktoober 2019, millega kehtestatakse erakorralised meetmed rooside rosettviiruse liitu sissetoomise ja liidus levimise tõkestamiseks (teatavaks tehtud numbri C(2019) 7328 all)

18.10.2019   
               
               
                  ET
               
               
                  Euroopa Liidu Teataja
               
               
                  L 265/12
               
            
         KOMISJONI RAKENDUSOTSUS (EL) 2019/1739,
         16. oktoober 2019,
         millega kehtestatakse erakorralised meetmed rooside rosettviiruse liitu sissetoomise ja liidus levimise tõkestamiseks
         (teatavaks tehtud numbri C(2019) 7328 all)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 16 lõike 3 kolmandat lauset,
         ning arvestades järgmist:
         
                     (1)
                  
                  
                     Rooside rosettviirus (edaspidi „määratletud organism“) ei ole loetletud direktiivi 2000/29/EÜ I ega II lisas kui kahjulik organism.
                  
               
                     (2)
                  
                  
                     Määratletud organismi ja selle siirutajat Phyllocoptes fructiphilus teadaolevalt liidu territooriumil ei esine. Euroopa ja Vahemeremaade taimekaitseorganisatsiooni EPPO koostatud kahjuriohu analüüs on siiski näidanud, et määratletud organism ja selle kahjulik mõju võivad olla liidu jaoks, eelkõige kõikide roosikasvatajate jaoks, taimetervise seisukohast olulise tähtsusega.
                  
               
                     (3)
                  
                  
                     Neid tõendeid ja määratletud organismi jätkuvat levikut arvesse võttes tuleks haigustele vastuvõtlike taimede suhtes kohaldada erimeetmeid, kui neid taimi tuuakse liitu kolmandatest riikidest, kus taimekahjustajat esineb (Kanada, India ja Ameerika Ühendriigid), ning taimedega peaks kaasas olema fütosanitaarsertifikaat.
                  
               
                     (4)
                  
                  
                     Nende erimeetmetega tuleks tagada määratletud organismi ja siirutaja õigeaegne avastamine liidu territooriumil ning kehtestada määratletud taimede liitu sissetoomisega seotud nõuded ja ametlikud kontrollid kõnealuste taimede liitu sissetoomisel.
                  
               
                     (5)
                  
                  
                     Liikmesriigid peaksid tagama, et iga isikut, kes tegeleb taimedega, mis võivad olla nakatunud määratletud organismiga, teavitatakse määratletud organismi võimalikust esinemisest ja meetmetest, mis tuleb võtta.
                  
               
                     (6)
                  
                  
                     Liikmesriigid peaksid tegema iga-aastast seiret määratletud organismi esinemise kohta oma territooriumil, et kohaldada ennetavamat lähenemisviisi selle organismi kohandumise ja levimise suhtes.
                  
               
                     (7)
                  
                  
                     Tuleks kehtestada nõuded Kanadast, Indiast või USAst pärit taimede Rosa spp. (edaspidi „määratletud taimed“), välja arvatud seemnete liitu toomise ning määratletud taimede liitu sissetoomisel tehtavate ametlike kontrollide kohta. Need meetmed on vajalikud selleks, et tagada liidu territooriumi tugevdatud kaitse määratletud organismi sissetoomise ja levimise eest.
                  
               
                     (8)
                  
                  
                     Selleks et vastutavatel ametiasutustel ja ettevõtjatel oleks aega nende nõuetega kohanemiseks, tuleks käesolevat otsust kohaldada alates 1. novembrist 2019.
                  
               
                     (9)
                  
                  
                     Käesolev otsus peaks olema ajutine ja seda tuleks kohaldada kuni 31. juulini 2022, et selle saaks enne nimetatud kuupäeva läbi vaadata.
                  
               
                     (10)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Mõisted
            Käesolevas otsuses kasutatakse järgmisi mõisteid:
            
                        a)
                     
                     
                        „määratletud organism“ – rooside rosettviirus;
                     
                  
                        b)
                     
                     
                        „määratletud taimed“ – Kanadast, Indiast või USAst pärit taimed Rosa spp., v.a seemned;
                     
                  
                        c)
                     
                     
                        „määratletud siirutaja“ – Phyllocoptes fructiphilus.
                        
                     
                  
         
            Artikkel 2
            Liitu sissetoomise ja liidus edasitoimetamise keeld
            Kõnealuse organismi liitu sissetoomine ja seal levitamine on keelatud.
         
         
            Artikkel 3
            Määratletud organismi kindlakstegemine ja kahtlustatav esinemine
            Liikmesriik tagab, et iga isikut, kes tegeleb taimedega, mis võivad olla nakatunud määratletud organismi või selle siirutajaga, teavitatakse viivitamatult määratletud organismi või selle siirutaja esinemisest või oletatavast esinemisest, võimalikest tagajärgedest ja riskidest ning meetmetest, mis tuleb võtta.
         
         
            Artikkel 4
            Määratletud organismi seire liikmesriikide territooriumil
            
               1.   Liikmesriik korraldab iga-aastast seiret, et teha oma territooriumil kindlaks määratletud organismi ja selle siirutaja esinemine määratletud taimedel. Kõnealust seiret teeb vastutav ametiasutus või seda tehakse vastutava ametiasutuse ametliku järelevalve all.
            
            
               2.   Seire hõlmab valimi koostamist ja proovide testimist ning põhineb usaldusväärsetel teaduslikel ja tehnilistel põhimõtetel, mis võimaldavad määratletud organismi ja selle siirutajat avastada.
            
            
               3.   Liikmesriik esitab igal aastal komisjonile ja teistele liikmesriikidele tulemused eelmise kalendriaasta vaatluste kohta.
            
         
         
            Artikkel 5
            Määratletud taimede liitu sissetoomise nõuded
            
               1.   Määratletud taimed tuuakse liitu sisse üksnes juhul, kui on täidetud järgmised tingimused:
               
                           a)
                        
                        
                           nendega on kaasas direktiivi 2000/29/EÜ artikli 13 lõike 1 punktis ii osutatud fütosanitaarsertifikaat;
                        
                     
                           b)
                        
                        
                           need vastavad vajaduse korral lõigetele 2, 3 või 4 ning fütosanitaarsertifikaadi lahtrisse „Lisadeklaratsioon“ on märgitud sellekohane nõue.
                        
                     
            
               2.   Määratletud taimed on kogu kasvatamise aja jooksul asunud piirkonnas, mille asjaomase riigi taimekaitseorganisatsioon on vastavalt fütosanitaarmeetmete asjakohastele rahvusvahelistele standarditele tunnistanud määratletud organismist vabaks. Selle piirkonna nimi märgitakse fütosanitaarsertifikaadi lahtrisse „Päritolukoht“.
            
            
               3.   Määratletud taimed on kogu kasvatamise aja jooksul asunud tootmiskohas, kus viimase kasvuperioodi algusest alates ei ole ametlike kontrollide käigus täheldatud ei määratletud organismi ega määratletud siirutaja sümptomeid. Lisaks on täidetud järgmised tingimused:
               
                           a)
                        
                        
                           määratletud taime istikutelt on enne nende eksporti võetud proove ja neid on kontrollitud ning määratletud organismi ei ole neilt avastatud;
                        
                     
                           b)
                        
                        
                           määratletud taimi, välja arvatud istikud, on kontrollitud ning sümptomite korral on enne eksporti võetud proove ja kontrollitud määratletud organismi esinemise suhtes ning määratletud organismi ei ole neilt avastatud.
                        
                     
            
               4.   Koekultuurist saadud määratletud taimed, mis ei ole pärit määratletud organismist vabaks tunnistatud piirkonnast, on toodetud emataimedest, mida on kontrollitud ja mis on tunnistatud määratletud organismist vabaks.
            
            
               5.   Määratletud taimi võib liitu tuua üksnes juhul, kui neid käideldakse, pakendatakse ja transporditakse viisil, mis hoiab ära nakatumise määratletud siirutajaga.
            
         
         
            Artikkel 6
            Ametlikud kontrollid liitu sissetoomisel
            Kõiki määratletud taimede saadetisi kontrollitakse ametlikult liitu sissetoomise kohas või sihtkohas, nagu on ette nähtud vastavalt komisjoni direktiivile 2004/103/EÜ (2).
         
         
            Artikkel 7
            Nõuete täitmine
            Käesolevas otsuses sätestatud nõuete täitmiseks tunnistavad liikmesriigid kehtetuks meetmed, mida nad on võtnud, et kaitsta end määratletud organismi sissetoomise ja leviku eest, või muudavad neid meetmeid. Nad teatavad nimetatud meetmetest viivitamata komisjonile.
         
         
            Artikkel 8
            Kohaldamise kuupäev
            Käesolevat otsust kohaldatakse alates 1. novembrist 2019.
         
         
            Artikkel 9
            Kehtivuse lõpp
            Käesolevat otsust kohaldatakse kuni 31. juulini 2022.
         
         
            Artikkel 10
            Adressaadid
            Käesolev otsus on adresseeritud liikmesriikidele.
         
         
            Brüssel, 16. oktoober 2019
            
               Komisjoni nimel
               Vytenis ANDRIUKAITIS
               
                  komisjoni liige
               
            
         
         
            (1)  EÜT L 169, 10.7.2000, lk 1.
         
            (2)  Komisjoni 7. oktoobri 2004. aasta direktiiv 2004/103/EÜ, mis käsitleb nõukogu direktiivi 2000/29/EÜ V lisa B osas loetletud taimede, taimsete saaduste ja muude toodete identsus- ja fütosanitaarkontrolle, mida võib teha mujal kui ühenduse piiriületuskohas või selle läheduses, ning millega täpsustatakse nende kontrollidega seotud tingimusi (ELT L 313, 12.10.2004, lk 16).